OBH 8128/1997.
Az állampolgári jogok országgyűlési biztosa általános helyettesének jelentése
Ügyintéző: Ludányiné Dr. Sasadi Zsuzsanna

Az eljárás megindulása

	Kaposvári panaszos azt sérelmezte, hogy a vízszolgáltató indokolatlanul magas vízfogyasztást számláz. Kifogásait a szolgáltató nem megfelelően vizsgálta ki. A pótlólag megküldött iratokból kitűnik, hogy az Országos Mérésügyi Hivatal Nagykanizsai Kirendeltsége megállapította, hogy a panaszos vízmérője belszerkezeti hibás. Mindezek ellenére, arra hivatkozva, hogy az elromlott mérőóra a szolgáltató vállalat kárára mérte a fogyasztást, a beadvány írójának tartozását nem törölték.
	Az eljárás a tulajdonjog sérelmének alapos gyanúja miatt 1997. szeptember 12.-én indult.

Az ügy jogszabályi háttere

1959. évi IV. törvény
a Polgári Törvénykönyvről

340. § (1) A károsult a kár elhárítása, illetőleg csökkentése érdekében úgy köteles eljárni, ahogy az adott helyzetben általában elvárható. Nem kell megtéríteni a kárnak azt a részét, amely abból származott, hogy a károsult e kötelezettségének nem tett eleget.

1991. évi XLV. törvény
a mérésügyről, egységes szerkezetben a végrehajtásáról szóló 127/1991. (X. 9.)
 Korm. rendelettel

Joghatással járó mérés és eszközei
Tv. 6. § (1) Joghatással jár a mérés, ha annak eredménye az állampolgárok és/vagy jogi személyek jogát vagy jogi érdekeit érinti, különösen, ha a mérési eredményt mennyiség és/vagy minőség tanúsítására – a szolgáltatás és ellenszolgáltatás mértékének megállapítására – vagy hatósági ellenőrzésre és bizonyításra használják fel; továbbá az élet- és egészségvédelem, a környezetvédelem és a vagyonvédelem területén.
(2) Joghatással járó mérést a mérési feladat elvégzésére alkalmas hiteles mérőeszközzel vagy használati etalonnal ellenőrzött mérőeszközzel kell végezni.
13.§ (2) Ha a hitelesített mérőeszköz valamely méréstechnikai tulajdonsága a hitelesítés érvényének időtartamán belül megváltozik, vagy rendeltetésszerű működése kétségessé válik, a mérőeszköz használója köteles gondoskodni a mérőeszköz használaton kívül helyezéséről, javíttatásáról és hitelesíttetéséről.

1997. évi CLV. törvény
a fogyasztóvédelemről

2. § E törvény alkalmazásában:
l) Közüzemi szolgáltatás: villamosenergia-, gáz-, hő-, víz-, szennyvíz- és hulladékkezelési, köztisztasági és a közcélú távbeszélő-szolgáltatás.

A vizsgálat megállapításai

	Az Országos Mérésügyi Hivatal vizsgálatából egyértelműen megállapítható, hogy a vízfogyasztás mérésére beszerelt mérőeszköz belszerkezeti okok miatt hiteles mérésre alkalmatlanná vált. A vízszolgáltató követelése alaptalan, figyelemmel a mérésügyről szóló 1991. évi XLV. törvény 6. § (2) bekezdésére, nem háríthatja a hitelesítetlen mérésből adódott  kárát a fogyasztóra. A Vízszolgáltató vélelme azért sem fogadható el, mert a panaszos több ízben kérte a mérőeszköz vizsgálatát, azonban ennek csak késedelmesen tett eleget a vízszolgáltató. 1959. évi IV. törvény a Polgári Törvénykönyv 340. § (1) bekezdése rögzíti, hogy : A károsult a kár elhárítása, illetőleg csökkentése érdekében úgy köteles eljárni, ahogy az adott helyzetben általában elvárható. Nem kell megtéríteni a kárnak azt a részét, amely abból származott, hogy a károsult e kötelezettségének nem tett eleget. A Kaposvári Vízmű Kft. nem járt el úgy ahogy adott helyzetben ez általában elvárható, hiszen a panaszos bejelentését csak késedelmesen vizsgálta meg.
	Megállapítom, hogy a Kaposvár Vízmű Kft. intézkedése a tulajdonjog sérelmével  alkotmányos visszássághoz vezetett. Figyelemmel arra, hogy a panaszos ügyének rendezésére rövid úton felkértem a Somogy Megyei Fogyasztóvédelmi Felügyelőséget, mely ígéretet tett az azonnali intézkedésre, a fennálló alkotmányos visszásság miatt ajánlást nem teszek, de az ügy orvoslását figyelemmel kísérem. 

Budapest, 1998. április 20.

Dr. Polt Péter